തെരുവുനായകളെ താമസിപ്പിക്കുന്ന സംഘടനകളെ കണ്ടെത്തി അറിയിക്കണം : ഹൈക്കോടതി കൊച്ചി തെരുവുനായകളെ പിടികൂടി മാറ്റിത്താമസിപ്പിക്കുന്ന സംഘടനകളെ സംസ്ഥാനതലത്തില് കണ്ടെത്തി അറിയിക്കാന് ഹൈക്കോടതി സര്ക്കാരിന് നിര്ദേശം നല്കി. നായകളോടുള്ള ക്രൂരത കണക്കിലെടുത്ത് കോടതി സ്വമേധയാ എടുത്ത കേസിലാണ് ജസ്റ്റിസുമാരായ എ കെ ജയശങ്കരന്നമ്ബ്യാരും പി ഗോപിനാഥുമടങ്ങുന്ന ഡിവിഷന് ബെഞ്ചിന്റെ നിര്ദേശം. തൃക്കാക്കര നഗരസഭയില് നായകള്ക്ക് അഭയകേന്ദ്രമൊരുക്കുന്ന സംഘടനകളുണ്ടെങ്കില് അറിയിക്കാന് മുനിസിപ്പാലിറ്റിയോടും കോടതി നിര്ദേ ശിച്ചു. തങ്ങള് നായകള്ക്ക് അഭയം നല്കുന്നുണ്ടെന്നും സൗകര്യം അനുവദിച്ചാല് അഭയകേന്ദ്രം ഒരുക്കാമെന്നും മൃഗസ്നേഹികളുടെ സംഘടനയായ ദയയും മറ്റും അറിയിച്ചു. നായകളെ പിടികൂടി പൊതുസ്വകാര്യ പങ്കാളിത്തത്തോടെ സംരക്ഷണമൊരുക്കുന്ന കേന്ദ്രങ്ങള് സ്ഥാപിക്കുന്നതിന് സാധ്യത ആരായാന് സര്ക്കാര് സാവകാശം തേടി. ഹര്ജികള് വെള്ളിയാഴ്ച പരിഗണിക്കാനായി മാറ്റി.